Hajuerotteluun koulutettuja koiria voisi tulevaisuudessa hyödyntää koronavirustartunnan saaneiden tunnistamisessa. (Kuva: Aino Pikkusaari)
Koulutetut koirat ovat alustavissa tutkimuksissa onnistuneet erottamaan terveiden ja koronainfektioon sairastuneiden virtsanäytteet. Koirien äärimmäisen tarkan hajuaistin käyttö koronaviruksen tunnistustehtävissä voi osoittautua mullistavaksi välineeksi epidemian hallinnassa.
Hajuerotteluun koulutetut koirat ovat aiemmin palvelleet menestyksellä muun muassa syöpää sairastavien tunnistamisessa. Alustavien testien mukaan koirat saattavat suoriutua koronatehtävästä nopeasti ja yltää luotettavampiin tuloksiin kuin nykyiset molekyylipohjaiset laboratoriokokeet.
Helsingin yliopiston eläinlääketieteellisen tiedekunnan ja lääketieteellisen tiedekunnan tutkijat ovat yhdistäneet voimansa COVID-19-tartunnan saaneiden tunnistamiseksi hajuerottelulla. – Meillä on ennestään vankka kokemus koirien kouluttamisesta hajuerotteluun. Oli mahtavaa nähdä, miten nopeasti koirat omaksuivat jälleen uuden hajun, sanoo tutkimuksen ja DogRisk-ryhmän johtaja Anna Hielm-Björkman.
hajuerottelu COVID-19 koiran hajuaisti helsingin yliopisto